Source: http://scripta.kotus.fi/visk/sisallys.php?p=409
Timestamp: 2020-08-05 02:17:43+00:00

Document:
VISK - § 409 Eräitä merkityskeskittymiä
SISÄLLYS > SANAT > Yhdyssanat > Määritysyhdyssanat > Määriteosan muoto > Määriteosa nominatiivissa > § 409 Eräitä merkityskeskittymiä
Yhdyssanan määriteosa on tavallisimmin yksikön nominatiivissa. Nominatiivi on määriteosan sijana yleismerkityksisempi kuin muut sijamuodot. Nominatiivialkuiset määritysyhdyssanat ovat avoin ryhmä, ja yhdyssanojen tilapäiset ja uudismuodosteet ovat valtaosin niitä. Joissain tapauksissa nominatiivialku vaihtelee genetiivialun kanssa (» § 412 – 415).
Nominatiivimuotoinen määriteosa ilmaisee edusosan tarkoittamaan asiaan jotenkin olennaisesti kuuluvaa tai sitä luonnehtivaa seikkaa. Yhdysosien merkityssuhde on avoin, assosiatiivinen ja tapauskohtainen (» § 410). Tämä koskee niin vakiintuneita kuin tekstiyhteydestä motivoituviakin muodosteita. Nominatiivimääriteosista erottuu joitakin semanttisia keskittymiä:
Aine tai ainesosa: jääkimpale, savimaja, timanttisormus, viinipullo, lehtipuu, poikajoukko | Paikka tai sijainti: radioesiintyminen, ilmalento, pintakiilto, reunamerkintä, eteläraja; sydänsairas, alaraajahalvaantunut | Aika: iltauinti, tiistaikonsertti, myöhäisuutiset, ennakkoaavistus, talviasuttava | Väline: verkkopyynti, sähkökiuas, kameravalvonta, kirvesmurhaaja, kirjeystävä; käsisäätöinen | Ominaisuus: kylmäkaappi, kuivakukka, laatutavara; kivikova, vaaleatukkainen (taipumattomista adjektiiveista määriteosana » § 586)
Kun edusosa on verbikantainen, nominatiivimuotoinen substantiivimääriteosa voi vastata kyseistä verbin laajennusta (» § 414, 221), esim. oppilasvalinta vrt. valita oppilaat, terroristihyökkäys vrt. terroristit hyökkäävät, konekääntäminen vrt. kääntää koneella.
Osien välillä voi olla myös suuntainen merkityssuhde. Tulosijamerkityksisissä tapauksissa määriteosa ilmaisee edusosan kuvaaman asian tai aktiviteetin kohdetta, määränpäätä, tarkoitusperää, tavoitetta tms. (a), erosijamerkityksisissä esim. lähtökohtaa tai syytä (b).
kotimatka, taikausko (PS), askarteluväline, itälaajentuminen, osakesijoittaminen (skt) | konkurssikypsä, käyttövalmis
lukijakirje, omaisuustulo, pillerihumala (PS), vesivaurio (skt), itäpakolainen (L) | kirjaviisas

References: § 409
 § 409
 § 412
 § 410
 § 586
 § 414